Martin Bester verras met Afrikaanse reggae – GPS News
In die vorige uitgawe van GPS News is die aankondiging gemaak dat die immer gewilde Martin Bester 'n nuwe enkelsnit, genaamd Konings vrystel.
Volgens Martin, gaan die snit oor die nostalgie van somervakansies uit die verlede. Dit gaan oor vriende, vakansieromanse, kuiers om die vuur, sonsondergange en spesiale herinneringe. "Die genre is Afrikaanse Reggae. By my vertonings doen ek altyd 'n Bob Marley liedjie en almal sing saam. Dit het 'n goed-voel element en voel soos vakansie en dit is wat ek ook wou skep," verklap die vermaaklikheidster die rede agter die skep van sy nuutste treffer.
Martin is een van die bekendste radiopersoonlikhede in die land, was al aanbieder van 'n paar televisieprogramme, waaronder Wie's my Liefie op VIA en het ook klein rolle gehad in Afrikaanse rolprente soos Pretville, Vrou Soek Boer en Sonskyn Beperk. Kinky Robot, die groep waarvan hy die hoofsanger is, is benoem vir 'n SAMA en sy debuut solo-album, Vir Die Eerste Keer, is van die begin af goed ontvang. Die lirieke van Hobie Beach, Kinky Robot se eerste enkelsnit, is ook onlangs ingesluit in 'n Engelse handboek vir graad elfs.